B. Bugár, podpredseda NR SR: (2001-09-17):
R. Hofbauer, poslanec: Vážený pán predsedajúci, vážení členovia vlády, pani poslankyne, páni poslanci, pri prvom čítaní tohto návrhu zákona, tlač 1104, chýba mi základná informácia zo strany predkladateľa, či sa ruší zákon o územnom plánovaní a stavebnom poriadku, alebo či sa zachováva zákon o územnom plánovaní a stavebnom poriadku. Ak sa ruší, tak to tam treba jednoznačne napísať. Ak sa zachováva, tak treba zdôvodniť, načo sa prijímal tento zákon. Pretože z toho materiálu, ktorý je predložený na prerokúvanie Národnej rade Slovenskej republiky, sa iba potvrdzuje známa skutočnosť, že ak sa voľačo nedarí, tak sa nato prijme zákon, a ak vo voľajakej oblasti prevláda bezradnosť, tak sa nato zriadi výbor. Presne tieto dva kroky sú obsiahnuté v tlači 1104, ktorú tu prerokúvame v prvom čítaní. A to je súčasne aj dokumentom toho, že vláda ani to nevie a aj je bezradná. Tak sa prijme zákon v domnienke, že čosi sa udeje. Nuž neudeje sa nič. A pokiaľ sa udeje, tak jedine to negatívne. Prečo? Tento návrh zákona, tak ako tu spomenuli už aj moji predrečníci vrátane pána poslanca Sopka, v podstate iba dokumentuje snahu ministerstva upevniť a podržať si byrokratickú pozíciu vlastného rozhodovania, a to v štádiu súbežného úsilia o decentralizáciu štátnej správy a územnej samosprávy. Tvrdenie, že sa nezvýšia náklady, personálne nároky a finančné požiadavky na štátny rozpočet, sú, samozrejme, nepravdivé. Pýtam sa, načo sa zriaďuje implementačná agentúra pre regionálny rozvoj. Veď takýto inštitút stačí jeden pre celý štát v rámci príslušného ministerstva. Netreba zriaďovať novú inštitúciu. Národný monitorovací výbor, ďalšia nová inštitúcia, regionálne monitorovacie výbory, ďalšie série nových inštitúcií. To je len nárast byrokracie, nárast počtu úradníkov, a to za stavu, že títo ani krížom slamky nemôžu spraviť a ani neurobia, pretože regionálny rozvoj závisí od čohosi úplne iného ako od toho, či sa prijme zákon, implementačná agentúra, národný monitorovací výbor alebo regionálne monitorovacie výbory. To od toho vôbec nezávisí, a viete to dobre, pretože rozvoj regiónov Slovenskej republiky a ktoréhokoľvek iného štátu sa motivuje ekonomickými pákami, a to predovšetkým je prehľadným a stabilným podnikateľským a finančným prostredím. Ani jeden z týchto aspektov v súčasnosti neexistuje, pretože obrovské záplavy noviel zákonov zneisťujú podnikateľov jestvujúcich, spochybňujú úsilie podnikateľom nádejným a doslova pôsobia odstrašujúco pre zahraničných podnikateľov, pretože v tejto džungli zákonov a noviel zákonov sa už nevyzná absolútne nikto. Viete o tom dobre, že je tomu tak. Vyrovnávanie jednotlivých teritórií štátu? Na tieto účely predsa slúži intervenčná politika štátu do cieľových oblastí a cieľových sfér. My tu prijímame hŕby všelijakých materiálov, pán minister Harach tu predkladá rozvoj vedy a techniky, cestovného ruchu a ja neviem čoho všetkého možného, ale to je presne také isté ako plieskanie handrou do kaluže vody. Zriaďovanie ďalších inštitútov bez konkrétneho vecného dosahu. Takže vážení prítomní, tlač číslo 1104 dokumentuje iba ekonomickú, hospodársku, finančnú a rozvojovú bezradnosť vlády a nakoľko prevláda stav bezradnosti, tak sa nato prijme zákon a budeme sa tváriť, že všetko je vyriešené. Nie je vyriešené nič. Prihováram sa takisto, aby tento zbytočný dokument sme vôbec ani neposúvali do ďalšieho čítania, pretože nedomnievam sa na rozdiel od názoru viacerých z vás, že sa dá nejakým spôsobom vylepšiť. Nedá sa vylepšiť! Čo na tom chcete vylepšovať? Na tom nie je čo vylepšiť. Takže odporúčam do druhého čítania ho neposunúť. Ďakujem za pozornosť.